寄王用之判府監簿
作者：楊萬里
朝代：宋

paragraphs: 寅清堂上初相識，君如玉樹逢春碧。
滕王閣下重相從，君如天驥追秋風。
九州四海王魯公，有子不減漢八龍。
君才況是廊廟具，登庸衣鉢親分付。
笋班小試雲霄步，州麾妙琢湖山句。
君不見西京韋家父子間，阿成官職似阿賢。
皇朝呂家也不惡，大申小申相後先。
看君一武超韋呂，奄有龜蒙再封魯。